KOMISSION DELEGOITU ASETUS (EU) 2019/693,

annettu 7 päivänä helmikuuta 2019,

Euroopan parlamentin ja neuvoston asetuksen (EU) N:o 1299/2013 täydentämisestä yhteistyöohjelmiin liittyvien menojen tukikelpoisuutta koskevien erityissääntöjen osalta annetun delegoidun asetuksen (EU) N:o 481/2014 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan alueellinen yhteistyö -tavoitteen tukemista Euroopan aluekehitysrahastosta koskevista erityissäännöksistä 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1299/2013 (1) ja erityisesti sen 18 artiklan 1 kohdan,

sekä katsoo seuraavaa:

(1) Komission delegoidun asetuksen (EU) N:o 481/2014 (2) 3 artiklassa vahvistetaan yhteistyöohjelmiin liittyvien henkilöstökustannusten tukikelpoisuutta koskevat erityissäännöt. Kyseisessä säännöksessä viitataan Euroopan parlamentin ja neuvoston asetuksen (EU) N:o 1303/2013 (3) 67 ja 68 artiklaan, jotka koskevat tukikelpoisuutta ja yksinkertaistettuja kustannusvaihtoehtoja. Kyseisten artiklojen, sellaisina kuin ne ovat muutettuina Euroopan parlamentin ja neuvoston asetuksella (EU, Euratom) 2018/1046 (4), ja asetuksen (EU) N:o 1303/2013 68 a artiklan, joka otettiin käyttöön asetuksella (EU, Euratom) 2018/1046, rakennetta muutettiin. Sen vuoksi delegoidun asetuksen (EU) N:o 481/2014 viittauksia asetuksen (EU) N:o 1303/2013 säännöksiin ja kyseisen delegoidun asetuksen 3 artiklan 3–5 alakohdan rakennetta olisi muutettava.

(2) Delegoidun asetuksen (EU) N:o 481/2014 3 artiklan 6 kohdan i alakohdan, jossa vahvistetaan toinen kahdesta tavasta laskea tuntitaksa osa-aikaisten työsopimusten tapauksessa, kun henkilöstön kuukausittainen työtuntimäärä on joustava, on osoittautunut kohdan käytännön soveltamisen kannalta hankalaksi etenkin silloin, kun työsuhteeseen liittyvässä asiakirjassa määritetään kuukausittaisen työajan sijasta viikoittainen työaika. Näin ollen kyseisen asetuksen 3 artiklan 6 kohdan i alakohtaa olisi muutettava siten, että tuntitaksa voidaan laskea kuukausittaisen työtuntimäärän perusteella. Tässä menetelmässä olisi otettava huomioon myös jäsenvaltioiden ja työsopimusten väliset erot siltä osin kuin on kyse vuosilomista ja yleisistä vapaapäivistä siten kuin ne on määritelty yksittäisissä työsuhteeseen liittyvissä asiakirjoissa, lainsäädännössä tai työmarkkinaosapuolten (työnantajat ja työntekijät) tekemissä sopimuksissa tietyn henkilöstön jäsenen työnantajan tasolla, asianomaisen sektorin tasolla tai kansallisella tasolla. Tätä selvennystä olisi sääntöjen johdonmukaisuuden takaamiseksi sovellettava koko ohjelmakauden ajan, toisin sanoen delegoidun asetuksen (EU) N:o 481/2014 voimaantulopäivästä alkaen.

(3) Kunkin jäsenvaltion nimeämiä asiantuntijoita on asetuksen (EU) N:o 1303/2013 149 artiklan 3 a kohdan mukaisesti kuultu tässä asetuksessa säädetyistä toimenpiteistä paremmasta lainsäädännöstä tehdyssä toimielinten välisessä sopimuksessa (5) vahvistettujen periaatteiden mukaisesti.

(4) Jotta voidaan taata oikeusvarmuus ja karsia asetuksen (EU) N:o 1303/2013 säännösten, joita sovelletaan 2 päivä elokuuta 2018 alkaen tai aiemmin asetuksen (EU, Euratom) 2018/1046 282 artiklan mukaisesti, ja tämän asetuksen säännösten väliset eroavaisuudet minimiin, tämän asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.

(5) Sen vuoksi delegoitua asetusta (EU) N:o 481/2014 olisi muutettava,

ON HYVÄKSYNYT TÄMÄN ASETUKSEN:

1 artikla Muutetaan delegoidun asetuksen (EU) N:o 481/2014 3 artikla seuraavasti: (1) Korvataan 3 kohta seuraavasti: ”3. Henkilöstökustannukset voidaan korvata joko i) asetuksen (EU) N:o 1303/2013 67 artiklan 1 kohdan a alakohdan mukaisesti (näytettynä toteen työsuhteeseen liittyvän asiakirjan ja palkkakuittien perusteella), tai ii) vakioyksikkökustannusten muodossa kyseisen asetuksen 67 artiklan 1 kohdan b alakohdan ja 68 a artiklan 2 kohdan, 3 kohdan ensimmäisen alakohdan ja 4 kohdan mukaisesti, tai iii) 67 artiklan 1 kohdan c alakohdan mukaisina kertakorvauksina, tai iv) kyseisen asetuksen 67 artiklan 1 kohdan d alakohdan ja 68 a artiklan 1 kohdan mukaisena kiinteämääräisenä rahoituksena.”; (2) Korvataan 4 kohdan a alakohta seuraavasti: ”a) kiinteänä prosenttiosuutena bruttotyövoimakustannuksista asetuksen (EU) N:o 1303/2013 68 a artiklan 5 kohdan mukaisesti, tai”; (3) Poistetaan 5 kohta; (4) Korvataan 6 kohta seuraavasti: ”6. Edellä olevan 4 kohdan b alakohdan mukaisten osa-aikaisten työsopimusten osalta henkilöstökustannuksista maksettavat korvaukset on laskettava yhden tuntitaksan perusteella, joka määritetään joko i) jakamalla kuukausittaiset bruttotyövoimakustannukset tunteina ilmaistulla keskimääräisellä kuukausittaisella työajalla ottaen huomioon työaika sellaisena kuin se on vahvistettu työsuhteeseen liittyvässä asiakirjassa ja lainsäädännössä tai työmarkkinaosapuolten välisissä sopimuksissa asiaankuuluvalla tasolla, tai ii) jakamalla viimeisimmät asiakirjoihin perustuvat vuotuiset bruttotyövoimakustannukset 1 720 tunnilla. Tuntitaksa kerrotaan toimea koskevalla todellisella työtuntimäärällä.”

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Asetuksen 1 artiklan 4 kohtaa sovelletaan 14 päivästä toukokuuta 2014.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä helmikuuta 2019. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 259.

(2) Komission delegoitu asetus (EU) N:o 481/2014, annettu 4 päivänä maaliskuuta 2014, Euroopan parlamentin ja neuvoston asetuksen (EU) N:o 1299/2013 täydentämisestä yhteistyöohjelmiin liittyvien menojen tukikelpoisuutta koskevien erityissääntöjen osalta (EUVL L 138, 13.5.2014, s. 45).

(3) Euroopan parlamentin ja neuvoston asetus (EU) N:o 1303/2013, annettu 17. päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).

(4) Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).

(5) Euroopan parlamentin, Euroopan unionin neuvoston ja Euroopan komission välinen toimielinten sopimus, tehty 13 päivänä huhtikuuta 2016, paremmasta lainsäädännöstä (EUVL L 123, 12.5.2016, s. 1).